Enhedslisten siger stop

DR Nyheder har også fundet et eksempel på, at Enhedslisten bruger målrettet Facebook-annoncering efter politiske interesser.

Men partiet har sagt stop, efter DR har forelagt sagen for dem. Enhedslisten har ikke ønsket at stille op til interview, men skriver følgende i en mail.

- Det er direkte mod vores ønsker og intentioner, at der er blevet annonceret målrettet mod facebook-brugere, som har vist interesse for et specifikt politisk parti.

Radikal ups’er

Hos de Radikale er der også fundet en enkelt kandidat ved navn Ruben Kidde, som har målrettet en Facebook-annonce til Facebookbrugere, der er interesseret i hans eget parti.

Det er sket til trods for, at Det Radikale Venstre allerede i januar meldte ud både eksternt og internt, at partiet ikke vil bruge følsomme interesser til annoncering på Facebook.

Men det viser sig at være en fejl, fortæller Ruben Kidde, som er folketingskandidat i hovedstaden.

- Jeg og Radikale Venstre har et forsigtighedsprincip om, at vi ikke målretter annoncer efter politiske partier, hvilket jeg mener er det helt rigtige, også selvom det kan stille os dårligere i konkurrencen med andre partier. Før i tiden annoncerede jeg også efter partinavne, men vi radikale har turde tage en vigtig samtale om Facebook-annoncering, og det har fået mig til at ændre tilgang.

- Det er således sket ved en fejl, at en af mine gamle annoncer blev genaktiveret sidste uge, og så snart jeg blev gjort opmærksom på det, blev den naturligvis fjernet igen.

Sådan analyserer Facebook politiske interesser

Facebook kan analysere sig frem til dine politiske interesser ved hjælp af såkaldt profilering, ifølge en ekspert.

Profilering handler ikke bare om, at brugerne selv giver Facebook oplysninger om en politisk interesse ved for eksempel at ‘synes godt om’ et konkret parti.

Danskernes politiske interesser ifølge Facebook Facebook har registreret 3,5 millioner danskere over 18 år som brugere. Blandt dem har Facebook analyseret sig frem til et antal personer, som har en interesse i disse politiske partier: Socialdemokratiet: 750.000 danskere

Venstre: 400.000 danskere

Radikale Venstre: 190.000 danskere

Liberal Alliance: 180.000 danskere

SF: 140.000 danskere

Konservative: 96.000 danskere Dansk Folkeparti, Enhedslisten, Nye Borgerlige, Kristendemokraterne, Stram Kurs og Klaus Riskær Pedersen er ikke fundet som annonceinteresser hos Facebook. Data er indsamlet 23. maj 2019.

Facebook tager oplysninger, som i sig selv ikke siger noget om folks politiske interesser. Men når de kører dem sammen, kan de ret præcist sige, hvilken interesse folk har, forklarer Ayo Næsborg-Andersen.

- Facebook går ikke ud og spørger, hvad brugerne stemmer på, men de sammenkører for eksempel, hvilke indkøb de foretager, hvilke film de ser, eller hvilke aviser de abonnerer på. Det giver en ret solid viden.

Men profilering er problematisk, når samkørslen afdækker noget, der er følsomt og privat.

- Politiske interesser er følsomme oplysninger, og så skal der ligge et helt udtrykkeligt samtykke. Facebook indhenter ikke et samtykke til, at man må profilere sig frem til politiske interesser, og så det er politikernes ansvar, at samtykket foreligger, siger lektoren.

Det bakkes op af professor Søren Sandfeld Jakobsen fra Aalborg Universitet, at politikerne bliver medansvarlige, fordi de bruger følsom data, som Facebook har indsamlet og analyseret uden samtykke.

- Når politikerne bruger de data til deres formål, bliver de ansvarlige for hele indsamlingen sammen med Facebook.

Skærpelse fra europæisk råd

Det er en ny udtalelse fra Det Europæiske Databeskyttelsesråd fra 13. marts, der er årsagen til eksperternes vurdering af, at politikeres målrettede annoncer på Facebook er ulovlige.

De 5 største Facebook-annoncører i valgkampen Her er de fem partier, der indtil videre har brugt flest penge på Facebook-annoncer i valgkampen, når man lægger forbruget for partiet og deres spidskandidater sammen. Socialdemokratiet: 535.000 kroner

Konservative: 502.000 kroner

Venstre: 454.000 kroner

SF: 221.000 kroner

Dansk Folkeparti: 177.000 kroner Kilde: Facebook Ad Library, indsamlet 25. maj 2019

Det Europæiske Databeskyttelsesråd er en sammenslutning af de nationale datatilsyn i EU.

- De er kommet med en udtalelse om, at annoncører også kan være dataansvarlige, ligesom Facebook, fordi de behandler data. Og så skal de have en hjemmel, eksempelvis et samtykke, forklarer Sten Schaumburg-Müller fra Syddansk Universitet.

Udgangspunktet i den europæiske databeskyttelseslov er nemlig, at virksomheder og institutioner slet ikke må behandle følsomme oplysning om borgerne, for eksempel om folks politiske holdninger, med mindre de har et specifikt grundlag, såsom et samtykke.

Datatilsynet i Danmark, som er en del af det Europæiske Databeskyttelsesråd, bekræfter, at de har været med til den nye og strammere fortolkning af databeskyttelsesreglerne.

- Vi har selvfølgelig været med i forhold til behandling af den pågældende udtalelse, og derfor står vi bag den udtalelse på lige fod med de andre datatilsyn i de andre europæiske lande, siger IT-sikkerhedsspecialist Allan Frank.

Facebook afviser lovbrud

DR Nyheder har forelagt eksperternes kritik af, at Facebook analyserer følsomme politiske data og sælger dem til annoncører uden brugernes samtykke, hvilket er i strid med lovgivningen.

Facebook afviser, at de skulle give annoncører mulighed for at målrette på baggrund af følsom data.

Fakta: Hvordan lavede vi historien? Under folketingsvalget har Danmarks Radio nedsat en redaktion, hvis formål er at holde øje med valget på internettet og de sociale medier. Redaktionen undersøger digital manipulation, misinformation og digitale tendenser fra hele det politiske spektrum. I denne historie har vi undersøgt, hvordan politikerne og partierne annoncerer på Facebook og hvilke juridiske problemer, det kan medføre. Det har vi gjort ved hjælp af den funktion, der hedder "Hvorfor ser jeg denne annonce?" på Facebook. Artiklen er en del af temaet Følsomme data på Facebook.

- Vi tillader ikke annoncører at målrette annoncer på baggrund af følsomme data, og en persons annonceinteresser kan ikke bruges til at drage konklusioner om deres politiske tilhørsforhold, skriver Facebook i en mail til DR Nyheder.

Facebook forklarer samtidig, at deres registrering af brugernes politiske interesser ikke skal forstås bogstaveligt som et politisk tilhørsforhold. Desuden siger virksomheden, at de overholder den europæiske databeskyttelseslov, GDPR.

- Vi overholder naturligvis GDPR-lovgivningen, hvilket de eftersyn databeskyttelsesmyndighederne har gennemført da også viser, skriver Facebook.